Primarul sectorului 5 Marian Vanghelie a declarat, pentru B1 TV, că Oana Mizil nu este implicată în acuzațiile care i se aduc. De asemenea, Vanghelie a declarat că nu se pregătește să facă denunțuri și că perchezițiile se desfășoară conform legii.

Întrebat dacă este îngrijorat, Vanghelie a declarat că doar ”nebunii sunt liniștiți”.

”Cum să vă explic? Simțiți dumneavoastră din glasul meu că lucrurile sunt așa? Doar nebunii sunt liniștiți când se întâmplă niște lucruri”, a spus Vanghelie.

Citește și: Percheziții DNA acasă și la primăria lui Vanghelie. Primarul ar fi perceput comision de 20% din contractele atribuite. Care este prejudiciul

Referitor la Oana Mizil, primarul a declarat că nu era cazul să fie implicată și ea.

”Doamna Oana Mizil nu are nicio problemă. Nu cred că trebuia să ajungă pe ecrane iubita lui Vanghelie. Nu este o problemă în privința ei. Nu este o problemă de percheziții. Avem senzația că toată lumea trebuie pusă la zid și împușcată. O să ne vină rândul la toți, într-o formă sau alta. E îngrijorător cum se împachetează toate aceste lucruri pentru țara noastră”, a precizat Vanghelie.

Vanghelie a răspuns și la afirmațiile lui Ponta că Alina Gorghiu și-a pierdut aliatul.

”Concluzia domnului Ponta este pe termen scurt. Cred că problemele o să fie la dânsul mult mai mari, cu tot ce face în Guvern, cu ministrul de interne care este cel mai corupt om din România”, a mai spus primarul.

Totodată, Vanghelie a confirmat că au fost conficate niște ceasuri din locuința sa și că România se transformă în țara denunțurilor.

De asemenea, Vanghelie a declarat pentru Digi 24 că nu a încasat niciun ban, iar atribuirea contractelor s-a făcut în baza licitaţiilor publice.

„Nu vi se pare că un pic, ceva nu se bate? Aţi auzit de mine că am conturi? Dacă găsiţi vreun cont al meu în afară de cardul de serviciu, mă împuşc în cap în piaţa publică”, a spus primarul Sectorului 5.

Primarul a precizat că bănuiește că este vorba despre un denunț.